Minister verduidelik oor ‘smokkelpoging’ van vrou na SAMinister Nosiviwe Mapisa-Nqakula. Foto: Flickr/GovernmentZA Mapisa-Nqakula het gesê die berig is ŉ “opsetlike poging om die feite van die saak te verdraai”. Die Sunday Times het berig Mapisa-Nqakula het erken dat sy van die Waterkloof-lugmagbasis na die Demokratiese Republiek van die Kongo gevlieg het om ŉ Burundese vrou te gaan haal wat in hegtenis geneem is vir die vervalsing van reisdokumente. Volgens Mapisa-Nqakula het die verslaggewer, ten spyte daarvan dat sy [Mapisa-Nqakula] die omstandighede van die voorval met die koerant bespreek het, besluit om “sy ooglopende vooroordeel en sensasie na te jaag” sonder enige agting vir “die beskerming van ŉ kind wat gered is uit ŉ lewe van mishandeling en verwaarlosing”. “Die verslaggewer, Mzilikazi wa Afrika, het deur sy berig moontlik maande lange vordering deur die kind om te genees en haar lewe te herbou, ongedaan gemaak,” het Mapisa-Nqakula gesê. Mapisa-Nqakula het gesê die Burundese vrou woon al twee jaar lank saam met Mapisa-Nqakula en haar gesin nadat die vrou gedwing was om haar huis te verlaat omdat haar pa haar mishandel het. Die vrou se ma het glo selfmoord gepleeg toe sy net drie jaar oud was. “Die jong vrou het met my kinders bevriend geraak tydens verskeie vakansiebesoeke na Burundi in 2013 en 2014. In hierdie tyd het Mimi, soos ons haar noem, my familie twee keer in Suid-Afrika besoek, onder meer om die feestydperk in 2013 saam met ons deur te bring,” het Mapisa-Nqakula gesê. “Eers nadat Mimi in Januarie  na Burundi teruggekeer het, het ons bewus geraak van die omstandighede waarin sy lewe.” Die minister het gesê Mimi wou graag in Suid-Afrika woon om te studeer en in ŉ veilige omgewing te lewe. Mimi se pa wou haar egter nie toelaat om weer Suid-Afrika te besoek nie en het haar paspoort by haar afgevat, hoewel sy reeds 18 jaar oud was en sonder sy toestemming kon reis. “Mimi het toe skuiling by vriende en ander families gesoek en versoek dat hulle haar bystaan om die nodige dokumente te bekom om op haar eie Burundi te verlaat,” het Mapisa-Nqakula gesê. Volgens die minister het Mimi die Verenigde Nasies se vlugtelingagentskap genader, maar hulle kon haar glo nie help nie. “Hulle het haar aangeraai om ŉ tydelike Kongolese paspoort te bekom. In ŉ poging om te verhoed dat haar pa snuf in die neus kry oor haar planne om te ontsnap, het sy ŉ vals naam by die Uvira-grenspos gebruik om in die Kongo in te kom en haar toe onder haar regte naam by die Suid-Afrikaanse ambassade aangemeld vir hulp en beskerming.” Mapisa-Nqakula het gesê sy was bekommerd oor Mimi se veiligheid en het, in haar private hoedanigheid, aan die ambassade geskryf om te versoek dat Mimi ŉ vlugtelingsvisum kry om na Suid-Afrika te reis. Mimi is egter kort daarna in die Kongo in hegtenis geneem vir die vervalsing van reisdokumente en kon nie Frans praat om haar situasie aan die owerheid te verduidelik nie. “Hierdie jong, weerlose vrou, wat bekend is aan my familie en ŉ vriendin van ons kinders is, was haweloos en weerloos uitgelewer aan verdere mishandeling, selfs moontlike seksuele mishandeling. Sy was vir altesaam tien dae in aanhouding,” het Mapisa-Nqakula gesê. Mapisa-Nqakula sê sy het einde Januarie 2014 na die Kongo gereis as deel van ŉ staatsbesoek wat in elk geval gereël was. Terwyl sy daar was, het sy Mimi se lot onder hulle minister van verdediging se aandag gebring. Die betrokke minister het glo die saak ondersoek en volgens Mapisa-Nqakula bevind dat Mimi nie ŉ misdaad gepleeg het nie. “Om te verhoed dat sy teruggestuur word na haar land, het ek aangebied om haar saam met my te neem en te help om die nodige wettige reisdokumente te bekom,” het sy gesê. “Dit is daarom totaal misleidend van die Sunday Times om te berig dat ek ŉ amptelike reis georganiseer het en ŉ afvaardiging van senior militêre en regeringsbeamptes saamgeneem het, bloot om ŉ vrou onwettig van die Kongo af in te ‘smokkel’.” Mapisa-Nqakula het gesê Mimi het ŉ weergawe van haar Suid-Afrikaanse visum op ŉ geheuestokkie by haar gehad en dit gebruik om wettig na Suid-Afrika te reis. “Hoekom die Sunday Times dus beweer dat sy met vervalste dokumente gereis het, is vir my onverstaanbaar.” Volgens die minister het Mimi intussen ŉ studiepermit bekom en by ŉ Suid-Afrikaanse kollege ingeskryf terwyl sy steeds in Mapisa-Nqakula se huis woon. “Mimi is uiteindelik op ŉ pad van genesing en woon in veilige omstandighede wat haar kan lei tot ŉ vol en produktiewe lewe vorentoe. Ek is geensins spyt oor my optrede om hierdie kind by te staan nie en sou nooit met my gewete kon saamleef as iets met haar sou gebeur het en ek kon wel iets gedoen het om haar te help nie. Ek glo dit was die regte ding om te doen,” het Mapisa-Nqakula gesê. Sy het bygevoeg dat die Sunday Times haar op die laaste nippertjie genader het om ŉ onderhoud oor die aangeleentheid toe te staan. Daar is vir haar gesê dat hulle met die artikel sal voortgaan ongeag of sy kommentaar wil lewer of nie. Sy het ook beklemtoon dat die koerant nie die feite met die VN se vlugtelingagentskap of met Mimi se familie uitgeklaar het nie. “Weereens moes die waarheid in die slag bly weens die onetiese en onprofessionele optrede van ŉ entoesiastiese verslaggewer wat smag na glorie.”